Beeld en Volksblad sê: Skokverslag van OG onthul stand van staatsdiens | Netwerk24
Kimi Makwetu. Foto: Argief
Politici kan beloftes maak en nuwe voornemens aankondig om dinge reg te ruk, maar uiteindelik onthul die verslag die stand van die staatsdiens. En die prentjie wat sigbaar word, is dié van uiters swak bestuur en volgehoue korrupsie.
Makwetu het self sy teleurstelling uitgespreek dat die verslag vir 2018-’19 dui op ’n volgehoue verswakking in ouditresultate. Hy doen ’n beroep op die regering om dringend op te tree.
Omdat die politieke wil ontbreek, is dit van groot belang dat Makwetu sy nuwe magte om wanbestuur te bestry vinnig en doeltreffend in werking stel. Ingevolge dié magte kan hy onreëlmatighede na die gepaste ondersoekeenhede verwys. Indien van sy aanbevelings nie toegepas word nie, mag hy voortaan skuldsertifikate aan rekenpligtige beamptes uitreik wat hulle persoonlik aanspreeklik hou.
Die OG se kantoor begin vanjaar om op te tree weens 28 wesenlike onreëlmatighede by agt staatsinstellings wat R2,81 miljard verteenwoordig.
Die OG se kantoor begin vanjaar om op te tree weens 28 wesenlike onreëlmatighede by agt staatsinstellings wat R2,81 miljard verteenwoordig. Dit is ’n druppel aan die emmer as die totale bedrag van onreëlmatige uitgawes – R62,6 miljard – in ag geneem word. Makwetu het wel aangedui ’n verdere 89 staatsdepartemente, wat 70% van die nasionale begroting verteenwoordig, sal in die komende jaar onder die vergrootglas wees.
Daar is aanduidings dat die land se vervolgingsinstellings baie stadig begin beweeg in die rigting van meer vervolgings van korrupsie- en staatska-pingsake. Tog bly dit ’n erge frustrasie vir die samelewing en is dit steeds ’n geldige vraag of die wil en vermoë werklik gaan bestaan om die OG se bykomende verwysings ook behoorlik te hanteer.
Wat tans ook ontbreek, is enige vinnige en duidelik reaksie van pres. Cyril Ramaphosa se regering oor die verslag. Hy en die verantwoordelike kabinetslede sal dringend en duidelik moet aandui wat hulle as uitvoerende gesag gaan doen. Enige reaksie van hul kant sal ook moet insluit wat gedoen gaan word aan die steeds ontbrekende vaardigheidsvlakke in die staatsdiens. In alle opsigte kort hier ’n grootskaalse omdraaistrategie.
Meer oor: Kimi Makwetu | Hoofartikel | Staatsdiens | Og | Oudit